Covid-19-statistieke: Syfers klim weer effensArgieffoto bloot ter illustrasie (Foto: Verskaf) Altesame 305 nuwe gevalle van die koronavirus is Woensdag in Suid-Afrika aangemeld. Dié getal is hoër as die aantal nuwe getalle ŉ dag tevore (245), en hoër as die gemiddelde getal nuwe gevalle oor die afgelope sewe dae (270). Die jongste styging verteenwoordig ŉ positiwiteitskoers van 0,9%. Volgens die Nasionale Instituut vir Oordraagbare Siektes (Nios) se statistieke is daar is nou 16 426 aktiewe virusgevalle in die land. Die meeste nuwe gevalle is Woensdag weer in Gauteng (30%) aangemeld, gevolg deur die Wes-Kaap (17%), KwaZulu-Natal (14%), die Vrystaat (9%), Noordwes (8%), Mpumalanga en die Noord-Kaap (7% elk), die Oos-Kaap (6%) en Limpopo (3%). Nog 48 Covid-19-verwante sterftes is bevestig, wat die totale aantal sterftes op 89 435 te staan bring. Altesame 3 723 mense word tans vir die koronavirus in die hospitaal behandel nadat nóg 33 mense sedert die vorige verslag opgeneem is. Minstens 2 924 622 mense in Suid-Afrika het al Covid-19 opgedoen, waarvan 2 818 761 reeds herstel het. Volgens die departement van gesondheid is altesame 130 514 dosisse van die entstof Woensdag toegedien.